Die Rooiborskurper (Tilapia rendalli) is 'n varswatervis wat in die Kunenerivier, Okavangorivier, die Zambezirivier en ooskusriviere suidwaarts tot by die Sibayameer voorkom. Die vis kom ook in die Malawimeer en Tanganjikameer voor. In Engels staan die vis bekend as die Redbreast tilapia. Die volwasse vis is olyfgroen tot bruin van kleur en het dikwels onreëlmatige verspreide blou skubbe op die lyf. Daar is 5-7 donker, breë vertikale olyfkleurige strepe op die lyf. Daar is 'n donker kol op die agterste, onderste gedeelte van die dorsale vin - die sogenaamde tilapia kol. Die keel en bors is helderrooi. Die rante van die dorsale-, anale- en stertvinne wissel van geel tot rooi. Die vis word tot 40 cm lank en weeg 2 kg. Die Suid-Afrikaanse hengelrekord is 1,845 kg, dié van Zimbabwe is 1,62 kg en dié van Malawi is 1,03 kg. Die vis is bestand teen temperatuurverskille van 11-37 °C en soutgehalte van 19 dele per duisend. Hulle leef in stil water met baie plantegroei in vloedvlaktes en moerasse. Die vis vreet waterplante en alge maar sal ook klein ongewerweldes vreet.